paragraph_text: Slobodna Država Rijeka (tal. Stato Libero di Fiume) je bila država od 20,8 četvornih kilometara i s oko 52 tisuće stanovnika, osnovana 1920. godine temeljem Rapallskog ugovora između Kraljevine Italije i Kraljevine SHS. Odluke dviju susjednih država podržale su velike sile i većina stanovnika grada - pri čemu su Hrvati u okolnostima kada nije bilo moguće ujedinjenje s preostalim dijelom Hrvatske radije podupirali pobornike neovisne riječke države, nego da podupiru talijanske nacionaliste koji su se zalagali za sjedinjenje s Italijom. Odluku o formiranju državice na čijem je području živjelo oko 24 tisuće osoba koji su se služili talijanskim kao materinjim jezikom usred etnički homogenog hrvatskog područja podržali su i pripadnici brojnih zajednica riječkih Mađara (oko 6 i pol tisuća), Nijemaca (oko 2 i pol tisuće). Područje male tampon države, obuhvaćalo je teritorij koji je uživao autonomiju u odnosu na okolne države još od 1779. godine.